Diari Oficial de la Generalitat Valenciana


Sumari del DOGV 2843, del 08-10-1996 (1996/839483)

RESOLUCIÓ d'1 d'octubre de 1996, de la Universitat Politècnica de València, per la qual es convoquen proves selectives d'accés al grup b, sector administració general, pel torn de promoció interna.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   AUTORITATS I PERSONAL

Número del document
:   1996/839483


Data del document
:   01-10-1996

Organisme emissor
:   Universitat Politècnica de València

Tipus de document
:   Resolució

Correcció d'errades

RESOLUCIó d'1 d'octubre de 1996, de la Universitat Politècnica de València, per la qual es convoquen proves selectives d'accés al grup b, sector administració general, pel torn de promoció interna.   
Per tal d'atendre les necessitats de personal en aquesta administració pública encarregada del servei públic de l'educació superior, aquest rectorat, fent ús de les competències que li atribueix l'article 18, en relació amb l'article 3.2.e) de la Llei de Reforma Universitària, i segons el que estableix l'article 48.6 dels Estatuts de la Universitat Politècnica de València, acorda convocar proves d'accés al grup B, sector administració general, de la Universitat Politècnica de València, d'acord amb les bases següents:  
1. Objecte de la convocatòria  
1.1 Aquesta convocatòria té per objecte la selecció de personal per a l'accés a 4 places del grup B, sector administració general, de la Universitat Politècnica de València, pel torn de promoció interna, mitjançant el sistema de concurs-oposició, incloses en l'oferta d'ocupació pública d'aquesta Universitat Politècnica de València per a l'any 1996.  
1.2 Segons el que preveuen l'article 49.3 de la Llei de Reforma Universitària i l'article 1.1.c) del Text Refós de la Llei de la Funció Pública Valenciana, la realització d'aquestes proves selectives s'ajustarà al que preveu el Text Refós de la Llei de Funció Pública Valenciana de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana i els Estatuts de la Universitat Politècnica de València.  
2. Condicions generals dels aspirants  
2.1 Per a ser admès a aquestes proves selectives els aspirants hauran de reunir els requisits següents:  
a) Tenir la nacionalitat espanyola o la d'un dels restants estats membres de la Unió Europea o d'aquells estats als quals siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.  
b) Haver fet els divuit anys i no haver arribat a l'edat de jubilació.  
c) Estar en possessió del títol de diplomat universitari, enginyer tècnic, arquitecte tècnic o equivalent, o haver complit les condicions per a obtenir-lo en la data en què acabe el termini de presentació d'instàncies.  
d) No patir cap malaltia o defecte físic que impedisca l'execució de les corresponents funcions.  
e) No trobar-se inhabilitat o inhabilitada penalment per a l'exercici de funcions públiques.  
f) No haver sigut separat o separada mitjançant expedient disciplinari de qualsevol administració o ocupació pública.  
2.2. Les condiciones per a ser admès a les proves s'hauran de tenir en el moment de l'acabament del termini de presentació de sol·licituds i mantenir-se durant tot el procés selectiu, fins el moment de la presa de possessió.  
2.3. Els aspirants que concórreguen a aquestes proves selectives hauran de ser personal funcionari de carrera de la Universitat Politècnica de València del grup C, administració general, en servei actiu i haver estat com a mínim dos anys en llocs classificats d'administració general en el grup C.  
3. Aspirants amb minusvàlua  
El tribunal establirà, per a les persones minusvàlides que així ho sol·liciten, les adaptacions necessàries per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en aquestes proves selectives.  
4. Sol·licituds  
4.1 Els qui desitgen prendre part en aquestes proves selectives hauran de fer-ho constar en la sol·licitud segons el model de l'annex II, que serà facilitada gratuïtament al Servei de Recursos Humans de la Universitat Politècnica de València, camí de Vera, s/n, València, edifici de Rectorat.  
4.2 Les sol·licituds s'adreçaran al rectorat de la Universitat Politècnica de València, camí de Vera, s/n, CP 46101, València, en el termini de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, i s'haurà d'adjuntar una fotocòpia del DNI o del passaport en el cas dels nacionals dels estats membres de la Unió Europea o d'aquells estats als quals siga d'aplicació la lliure circulació de treballadors i treballadores.  
4.3 La presentació de sol·licituds es podrà efectuar al Registre General de la Universitat Politècnica de València, camí de Vera, s/n, CP 46764, València, edifici de Rectorat, o en qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
4.4 Els drets d'examen seran de 2.174 PTA, que s'hauran d'ingressar en el compte corrent número 69863677301833 -Taxes-, de la Caixa d'Estalvis de València, Castelló i Alacant (Bancaixa), a la urbana 724, situada a la Universitat Politècnica de València, camí de Vera, s/n, CP 46350 València. El justificant de pagament dels drets d'examen es farà amb la impressió del segell, en la sol·licitud, de l'esmentada entitat. La presentació i el pagament no suposarà, en cap cas, la substitució del tràmit de presentació en temps i forma de la sol·licitud davant l'òrgan expressat en la base 4.2.  
4.5 Els aspirants hauran d'adjuntar la sol·licitud amb el certificat del Servei de Recursos Humans d'acord amb el model que figura en l'annex III, on s'acredite que compleixen, si s'escau, les condicions que s'exigeixen en la base 2.3 en el moment de l'acabament del termini de presentació d'instàncies.  
5. Admissió d'aspirants  
5.1 Els aspirants que no reunisquen les condicions generals que figuren en la base 2.3 d'aquesta convocatòria, seran exclosos de les proves selectives.  
5.2 Una vegada acabat el termini de presentació de sol·licituds, després de la verificació prèvia del fet que s'ha realitzat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, la qual contindrà la relació provisional d'admesos i exclosos a la realització de les proves.  
5.3 Els aspirants podran, en el cas d'error o exclusió, corregir els defectes en què hagen incorregut en la seua sol·licitud, o realitzar les al·legacions que consideren convenients, en el termini de 10 dies hàbils comptadors des de l'endemà de la publicació de la relació provisional d'admesos i exclosos en el Diari Oficial de la Generalitat Valenciana.  
5.4 En tot cas, per tal d'evitar errors i, en el supòsit de produir-se, possibilitar-ne la correcció en temps i forma, els aspirants hauran de comprovar fefaentment no sols que no figuren en la relació provisional d'exclosos sinó, a més, que els seus noms i les seues dades consten correctament en les pertinents relacions d'admesos.  
5.5 Seran causes d'exclusió, a més de les assenyalades en uns altres apartats d'aquestes bases:  
- L'omissió de la firma en la sol·licitud.  
- No adjuntar la fotocòpia del DNI o passaport.  
- No abonar els drets d'examen.  
5.6 Una vegada transcorregut el termini de 10 dies, corregits els defectes si cal, i vistes les al·legacions que corresponguen, es dictarà una resolució que contindrà la relació definitiva d'admesos i exclosos i, amb una antelació de 15 dies com a mínim, la data, el lloc i l'hora de realització i començament dels exercicis, que es publicarà en el Diari Oficial de la Generalitat Valenciana.  
6. Proves selectives  
6.1 El procediment de selecció dels aspirants serà el de concurs-oposició.  
6.2 Desenvolupament de l'oposició. L'oposició constarà de dos exercicis de caràcter obligatori i eliminatoris.  
6.2.1 Primer exercici  
Es realitzarà per escrit i versarà sobre els coneixements del temari específic dels blocs 1, 2, 3 i 4 del programa que s'adjunta com a annex I a aquesta convocatòria.  
Aquest exercici es fixarà en forma de test amb quatre alternatives de resposta, de les quals només una serà la correcta. El tribunal fixarà la durada d'aquest amb la deguda antelació, atenent el seu contingut.  
6.2.2 Segon exercici. Consistirà a resoldre un exercici utilitzant un PC, en un temps a determinar pel tribunal que no podrà superar les quatre hores. L'exercici serà elegit per l'opositor entre tres proposats pel tribunal referits a les matèries que figuren en els blocs 1, 2, 3, 4 i 5 del programa que figura en l'annex I.   
7. Qualificació dels exercicis  
7.1 Primer exercici. Es qualificarà de 0 a 10 punts, i caldrà obtenir un mínim de 5 punts per a superar-lo. Cada pregunta resposta correctament es valorarà amb 1 punt, les respostes errònies descomptaran un terç sobre les correctes i les respostes en blanc no puntuaran.  
7.2 El segon exercici es qualificarà de zero a deu punts, i per a superar-lo caldrà obtenir un mínim de 5 punts.  
7.3 La qualificació resultant dels dos exercicis estarà determinada per la suma de puntuacions obtingudes en cadascun d'aquests.  
7.4 Fase de concurs  
La fase de concurs no tindrà caràcter eliminatori. Els punts obtinguts en la fase de concurs únicament se sumaran a la puntuació dels aspirants que han superat la fase d'oposició.  
La valoració dels mèrits es farà i publicarà amb anterioritat a la realització del primer exercici, i els aspirants disposaran d'un termini de 10 dies naturals per a presentar les al·legacions o la correcció d'errades que consideren oportunes, que seran resoltes pel tribunal qualificador.  
La valoració dels mèrits es farà d'acord amb el barem següent:  
- Antiguitat  
Es valorarà 0,5 punts per cada any complet de serveis en actiu en les distintes administracions públiques fins un màxim de 5 punts.  
- Titulació acadèmica  
Es valoraran les titulacions acadèmiques acreditades pels aspirants que siguen superiors a les que se'ls exigeix per a accedir al grup a què pertanyen les places ofertes, d'acord amb l'escala següent:  
Grup B: llicenciat o equivalent, 1 punt.  
- Grau personal consolidat a la data d'acabament del termini de presentació d'instàncies, que es valorarà de la manera següent:  
Graus inferiors a 15: 0,50 punts  
Grau 15: 1,00 punt  
Grau 16: 1,50 punts  
Grau 17: 2,00 punts  
Grau 18: 2,50 punts  
Grau 19: 3,00 punts  
Grau 20: 3,50 punts  
Grau 21 i superiors: 4,00 punts  
- Treball realitzat  
Es valorarà per cada any de prestació de serveis o part proporcional i no es comptaran, a l'efecte de treball realitzat, les fraccions inferiors a un mes en llocs de treball del grup C, administració general, d'acord amb el nivell de complement de destinació assignat a aquests, segons l'escala següent:  
- Llocs de nivell 16 o inferior: 0,50 punts per any de serveis prestats.  
- Llocs de nivell 18: 0,75 punts per any de serveis prestats.  
- Llocs de nivell 20 o superiors: 1 punt per any de serveis prestats.  
Aquest apartat es valorarà fins un màxim de 10 punts i un màxim de 10 anys de serveis prestats en l'administració. A aquest efecte es comptaran els períodes en els quals els aspirants hagen ocupat llocs amb assignació de complement de destinació de nivell superior.  
A aquests efectes es valorarà l'ocupació de llocs de treball amb destinació definitiva o provisional, sempre que en aquest últim cas no siga en virtut del nomenament provisional de l'article 29 del Decret 69/1986, de 2 de juny, del Consell de la Generalitat Valenciana.  
7.5 La puntuació final del concurs-oposició estarà constituïda per la suma de les obtingudes en cada fase, oposició i concurs, a l'efecte de determinar els aspirants que han superat les dues fases del procés selectiu, i que no podran excedir del nombre de places convocades.  
8. Desenvolupament de les proves selectives  
8.1 Els exercicis es realitzaran a la ciutat de València.  
El primer exercici es realitzarà en el lloc, la data i l'hora que s'establisca en la resolució per la qual s'aprova i publica en el Diari Oficial de la Generalitat Valenciana la llista d'admesos i exclosos definitiva de les proves objecte d'aquesta convocatòria.  
8.2 Els aspirants seran convocats per a cada exercici en crida única. Els membres del tribunal qualificador i el personal col·laborador, no permetran l'accés a la sala, on es realitze l'exercici, a aquelles persones que compareguen una vegada conclosa la crida dels aspirants convocats.  
Els aspirants hauran d'acreditar la seua personalitat mitjançant la presentació del DNI, o del resguard amb fotografia, del passaport o del permís de conduir, sense que per a aquest efecte siguen vàlides les fotocòpies compulsades d'aquests documents; i també de l'exemplar per a la persona interessada de la sol·licitud d'admissió a les proves.  
8.3 Una vegada començades les proves, el tribunal farà públic l'anunci de realització dels restants exercicis al local en què s'haja realitzat l'anterior i al tauler d'anuncis del Servei de Recursos Humans -Secció PAS- situat a l'edifici de Rectorat, amb una antelació mínima de 48 hores.  
9. Publicitat de les llistes  
9.1 Després de la realització de cada una de les proves, el tribunal farà pública, mitjançant un anunci als locals on s'hagen realitzat i al tauler d'anuncis del Servei de Recursos Humans -Secció PAS-, la llista d'aspirants que les hagen superat. Així mateix, es donarà publicitat d'aquesta llista en els campus d'Alcoi, Gandia i Oriola.  
9.2 Una vegada acabades totes les proves que integren el procés selectiu, el tribunal farà públiques als locals on s'han realitzat les proves i al tauler d'anuncis del Servei de Recursos Humans -Secció PAS-, les llistes amb la puntuació final obtinguda (fase de concurs i fase d'oposició) i que constituiran les llistes definitives, per ordre de puntuació, dels aspirants que han superat aquestes proves de selecció i que necessàriament s'hauran interrompre quan el nombre d'aprovats coincidisca amb el nombre de vacants convocades.  
9.3. En cas d'empat entre aspirants, l'ordre s'establirà segons la major puntuació obtinguda per cada aspirant en el segon exercici, i en segon lloc, si es manté aquest, a la major puntuació obtinguda en el primer exercici i fase de concurs, per aquest ordre. Si persisteix l'esmentat empat, l'ordre s'establirà atenent la major antiguitat reconeguda, i es comptaran a aquest efecte els serveis previs prestats en les administracions públiques.  
9.4 El tribunal elevarà al rector les llistes definitives dels aspirants que han superat les proves per ordre de puntuació per a inserir-les en el Diari Oficial de la Generalitat Valenciana.  
10. Coneixements de valencià  
10.1 Els qui superen les proves selectives hauran d'acreditar els seus coneixements de valencià amb la presentació dels certificats, diplomes o títols, que hagen sigut homologats per la Generalitat Valenciana.  
10.2 Els qui no puguen acreditar aquests coneixements, conforme al que estableix el punt anterior, hauran de realitzar el curs específic de valencià a què fa referència l'article 9.4 del Decret Legislatiu de 24 d'octubre de 1995.  
11. Presentació de documents  
11.1 En el termini de 20 dies hàbils, comptadors des de l'endemà a la publicació en el Diari Oficial de la Generalitat Valenciana de les llistes d'aprovats, els aspirants proposats hauran de presentar al Servei de Recursos Humans -Secció PAS- d'aquesta universitat la documentació següent:  
a) Fotocòpia compulsada del títol acadèmic exigible segons aquesta convocatòria.  
b) Certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferts.  
c) Els aspirants amb minusvàlua, hauran de presentar el certificat de la Conselleria de Treball i Afers Socials o dels òrgans competents d'altres administracions públiques, que acredite una minusvàlua igual al 33% o superior, i també la seua capacitat per a exercir les funcions que corresponen a les vacants ofertes.  
11.2 La falta de presentació de la documentació dins del termini indicat, llevat de casos de força major, o falsedat de documents, donaran lloc a la invalidesa de les actuacions de l'aspirant i, respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haja pogut incórrer.  
En aquest supòsit, el tribunal podrà proposar addicionalment la inserció en les llistes dels aspirants aprovats d'un nombre igual al d'exclosos seguint els criteris d'ordre de puntuació de major a menor.  
12. Nomenament de funcionaris de carrera  
Una vegada conclòs el procés selectiu i transcorregut el termini de presentació de la documentació, els que l'hagen superat seran nomenats funcionaris de carrera mitjançant una resolució que es publicarà en el Diari Oficial de la Generalitat Valenciana, amb l'especificació de la destinació adjudicada, basant-se en l'ordre de puntuació obtingut pels aspirants i segons la petició de destinació a la vista dels llocs vacants que li oferisquen.  
El personal que ocupe llocs de treball classificats indistintament per als grups B/C, podran adquirir la condició de funcionari del grup B incorporant-se en la mateixa plaça que ocupava.  
13. Tribunal  
13.1 El tribunal qualificador d'aquestes proves selectives serà nomenat pel rector, una vegada hagen sigut publicades les llistes definitives d'admesos i exclosos.  
13.2. El tribunal, per a la realització de les proves, podrà designar els col·laboradors, ajudants i assessors especialistes que estime oportú.  
13.3 Els membres del tribunal, i també els assessors, s'hauran d'abstenir i podran ser recusats per les persones interessades quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
Així mateix, s'hauran d'abstenir aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
13.4 El tribunal, i també els col·laboradors, els ajudants i el personal especialista, podrà exigir dels aspirants, en qualsevol moment, que acrediten la seua identitat de conformitat amb el que preveu la base 8.2.  
13.5 Als efectes de comunicacions i de qualssevol altres incidències, el tribunal tindrà la seu a la Universitat Politècnica de València, camí de Vera, s/n, CP 46244, València.  
13.6 El tribunal tindrà la categoria assenyalada en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i l'Ordre de 17 de febrer de 1986 (Diari Oficial de la Generalitat Valenciana, de 10 de març de 1986), per la qual es desplega l'anterior decret, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
14. Recursos  
Contra la convocatòria, les seues bases i tots els actes administratius que es deriven d'aquesta, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins el termini de dos mesos comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
Com a requisit per a la interposició d'aquest recurs, caldrà efectuar la comunicació prèvia de la interposició a l'òrgan administratiu autor de l'acte, segons el que exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Davant les actuacions del tribunal, es podrà interposar un recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptador des de l'endemà de les publicacions d'aquestes.  
El recurs podrà interposar-se davant l'òrgan que dictà l'acte que s'impugna o davant el rector com a òrgan competent per a resoldre'l.  
València, 1 d'octubre de 1996.- El rector de la Universitat Politècnica de València: Justo Nieto Nieto.  
ANNEX I  
Programa de temari  
Bloc 1: Dret administratiu  
1. Les fonts del dret administratiu. Concepte. Classes de fonts. Jerarquia de les fonts. La Constitució. La llei: lleis orgàniques i lleis ordinàries. Decrets llei i decrets legislatius.  
2. El reglament. Concepte. Classes i límits. Els principis generals del dret.  
3. L'acte administratiu. Concepte. Classes i elements. Eficàcia i validesa de l'acte administratiu. La seua motivació i notificació. Revisió, anul·lació i revocació.  
4. El procediment administratiu. Concepte i classes. La regulació del procediment administratiu en el dret administratiu espanyol. Principis generals del procediment administratiu.  
5. Els subjectes del procediment administratiu. Les seues fases, termes i terminis. Acabament del procediment. Els actes presumptes. Els procediments administratius especials.  
6. Els recursos administratius. Classes i regulació actual. La reclamació prèvia a la via judicial civil i laboral.  
7. El recurs contenciós administratiu. Significat i característiques. Organització jurisdiccional. Les parts, capacitat, legitimació i postulació. Actes impugnables. Fases del procés. La sentència.  
8. La responsabilitat de les administracions públiques. Concepte i classes. Requisits generals. Efectes.  
9. Procediments i formes de l'activitat administrativa. L'activitat de limitació arbitral de servei públic i de foment. Examen especial de les formes de gestió dels serveis públics.  
10. L'expropiació forçosa: concepte, naturalesa i elements. Procediment general d'expropiació. Garanties jurisdiccionals. Idea general dels procediments especials.  
11. Els béns de l'administració. Règim bàsic.  
Bloc 2: Gestió financera  
12. El pressupost. Concepte i classes. Principis pressupostaris. El pressupost per programes.  
13. Estructura del pressupost de despeses i ingressos de l'Estat i els seus organismes autònoms.  
14. El cicle pressupostari. Modificacions pressupostàries. Transferències de crèdits. Crèdits extraordinaris. Suplements de crèdits. Incorporacions de crèdits. Generacions de crèdits. Desglossament d'aplicacions pressupostàries. Despeses plurianuals.  
15. Gestió dels ingressos. Fases del procediment. Documents comptables que intervenen en l'execució d'ingressos.  
16. Gestió de la despesa i del pagament. Fases del procediment. Documents comptables que intervenen en l'execució de les despeses i dels pagaments.  
17. Despeses de personal. Despeses per a la compra de béns i de servei. Despeses de transferència: corrents i de capital. Despeses d'inversió.  
18. Pagaments. Concepte i classificació. Pagaments per obligacions pressupostàries. Pagaments per exercicis tancats. Bestretes de caixa fixa. Pagaments a justificar. Justificació de lliuraments.  
19. El pla general de comptabilitat pública. Fins, objectius, àmbit d'aplicació i característiques. Criteris de valoració. La seua adaptació a les universitats públiques.  
20. Retribucions dels funcionaris públics. Nòmines. Estructura i normes de confecció. Meritació i legislació dels drets econòmics.  
21. El cicle pressupostari. L'execució i la liquidació del pressupost, i la rendició de comptes.  
22. Els contractes administratius. Concepte i classes. Estudi dels seus elements. El seu compliment. La revisió de preus i unes altres alteracions contractuals. Incompliment dels contractes administratius.  
23. Els contractes administratius en particular. Contracte d'obra. Contracte de subministrament. Contracte de gestió de serveis públics. Contracte de consultoria i assistència. Serveis i treballs específics i concrets no habituals.  
24. Procediment de gestió per a despeses menors i despeses ordinàries en la compra dels corrents i inversions.  
Bloc 3: Recursos humans  
25. El personal al servei de les administracions públiques. Règim jurídic. La Llei 30/1984, de 2 d'agost, Llei 23/1988, de 28 de juliol, i Llei 22/1993, de 29 de desembre. La Funció Pública Valenciana. Normativa reguladora i peculiaritats respecte a la legislació estatal. Selecció i provisió de llocs de treball de la Generalitat Valenciana.  
26. El personal funcionari al servei de les administracions públiques. Tipus de funcionaris. Règim jurídic. Els processos de selecció dels funcionaris i el seu règim jurídic.  
27. La provisió de llocs de treball en la Funció Pública. Drets i deures dels funcionaris. La promoció professional i carrera administrativa.  
28. L'adquisició i la pèrdua de la condició de funcionari públic.  
29. El sistema de retribucions dels funcionaris públics. Classes i règim jurídic. Les indemnitzacions per raó del servei.  
30. El règim disciplinari i d'incompatibilitats dels funcionaris públics.  
31. Classes i règim jurídic del professorat universitari. Normativa reguladora. Sistemes d'accés. Règim retributiu.  
32. El personal laboral al servei de la Universitat Politècnica de València. Règim jurídic. El conveni col·lectiu per al personal laboral de les universitats públiques valencianes i la determinació de les condicions de treball.  
33. El règim especial de la Seguretat Social dels funcionaris civils de l'estat. MUFACE: acció protectora. Concepte i classes de prestacions. Drets passius. El règim de Seguretat Social. Inscripció d'empreses. Afiliació i cotització. Acció protectora. Classes de prestacions.  
34. El contracte de treball, modalitats. Sistemes de contractació en l'administració pública.  
35. La suspensió del contracte de treball. L'extinció. Les seues causes. L'acomiadament.  
36. Seguretat i higiene en el treball: Llei de Prevenció de Riscos Laborals.  
37. La sindicació i representació dels funcionaris públics.  
Bloc 4: Organització universitària  
38. Les estructures del sistema educatiu en la Llei de Reforma Universitària.  
39. Les universitats: naturalesa jurídica. Els estatuts de les universitats: especial referència als Estatuts de la Universitat Politècnica de València i la seua organització acadèmica. òrgans de govern de les universitats.  
40. Normativa i legislació que afecta la matriculació i els títols en el primer, segon i tercer cicle. Cursos especials o postgraus. Les tesis doctorals. Els títols postdoctorals.  
41. Normativa i legislació que afecta les beques. Classes, tipus i condicions dels organismes que subvencionen estudis universitaris reglats. Planificació i programació nacional de les beques. Intercanvi internacional.  
Bloc 5: Informàtica  
42. Introducció general a les eines informàtiques per a la gestió econòmica administrativa.  
43. Conceptes de base de dades. Fulls de càlcul i processador de textos.  
44. Entorns de treball: entorn Windows i uns altres entorns.  
45. Base de dades Acces.  
46. Full de càlcul Excel.  
47. Processador de textos Word.  
ANNEX II  
Model de sol·licitud d'admissió  
ANNEX III  
ALTRES DISPOSICIONS